《喜迁莺·访江鲸涛即席分得渡字》
清代·过春山

绿阴深处。指流水孤村，抱琴微步。古木吹香，丛篁滴翠，掩映短篱蔬圃。

谁识此中真意，应有沙边鸥鹭。款蓬户。正注书初倦，石栏亭午。

挥麈。忘清暑。击剑高歌，狂态还如故。栗里苔荒，竹溪烟冷，为问白云谁侣。

休负五湖秋事，归兴一竿风露。君听取。渐棹歌声起，月明前渡。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。